Nog ŉ aanval in Pta-reservaatFiona Zerbst. Foto: Verskaf Twee vroue van Pretoria is die jongste slagoffers wat in die afgelope paar maande in die Groenkloof-natuurreservaat oorval en beroof is. Fiona Zerbst (46) het aan Maroela Media vertel sy en ŉ vriendin, Carmen le Roux, het omstreeks 07:45 in die reservaat gestap toe twee mans skielik uit die bosse op hulle afgekom het. “Hulle het klippe opgetel en na ons gegooi terwyl hulle op ons afgestorm het. Een van hulle het Carmen met ŉ groot klip teen die kop gegooi en toe sy val, het hy bo-oor haar gaan staan,” het Zerbst gesê. Sy vertel die tweede een het haar aangeval, maar sy het teruggeveg deur haar vingers in sy oë te druk en hom aan sy hare rond te ruk. “Hy kon my nie onderkry nie en die ander rower het nader gehardloop om hom te help. Hulle het my teen die grond gestamp en my gewurg. Ek het hulle geskop so hard as wat ek kon en net aanhou terugveg.” Die rowers het die sak wat om Zerbst se lyf was, van haar af geruk en in die bosse in verdwyn. Le Roux het ŉ groot wond aan haar kop gehad wat erg gebloei het en Zerbst het haar gaan help. “Sy het net aanhou skree, want sy was verskriklik ontsteld,” het Zerbst gesê. Na ongeveer vyf minute het ŉ groep stappers om die draai gekom en hulle gehelp. Zerbst en Le Roux is by ŉ hospitaal ondersoek en behandel, maar gelukkig is nie een van hulle ernstig beseer nie. “Hulle het weggekom met ons selfone en my sak wat my bestuurslisensie en ID in gehad het, maar daar was niks waardevol in nie. Net R10 en twee appels,” het Zerbst gesê. “Ek dink die hoofrede vir die aanval was om ons te beroof, maar as ons nie so erg terugbaklei het nie, sou hulle ons dalk in die bosse in getrek en iets baie erger gedoen het. En dit in ŉ natuurreservaat wat veronderstel is om veilig te wees.” Dit is die jongste voorval in ‘n reeks aanvalle by natuurreservate in Pretoria die afgelope jaar. ‘n Bejaarde paartjie is in Mei 2015 ook by die Groenkloof-natuurreservaat aangeval en beroof.